הנרי ג'ונסון (פוליטיקאי מלואיזיאנה)

הנרי ס. ג'ונסון (באנגלית: Henry S. Johnson; ) היה עורך דין ופוליטיקאי אמריקאי, מלואיזיאנה, איש המפלגה הדמוקרטית-רפובליקנית, לאחר מכן המפלגה הלאומית הרפובליקנית, ולבסוף המפלגה הוויגית, שכיהן כסנאטור בשנים 1818–1824, לאחר מכן ועד 1828 כמושל לואיזיאנה החמישי, כחבר בית הנבחרים של ארצות הברית בשנים 1834–1839, ושוב כסנאטור בשנים 1844–1849.

ראשית חייו
הנרי ג'ונסון נולד בווירג'יניה, כבנם של אייזק ג'ונסון ושל מרי (לבית דורהאם) ג'ונסון. המשפחה התגוררה בדרום וירג'יניה, שם השלים ג'ונסון את לימודיו ולאחר מכן התקבל ללשכת עורכי הדין.
כהונה ראשונה בסנאט
ב-1812 ניסה ג'ונסון להתמודד על מושב בבית הנבחרים של ארצות הברית, אך נוצח. לאחר מכן הוא עסק בעריכת דין בדונלדסונוויל שבלואיזיאנה, השוכנת על הגדה הדרומית של נהר המיסיסיפי בחלק הדרומי-מרכזי של המדינה. ב-1811 הוא היה לשופט במחוז אסנשן, ונבחר כנציג לוועידת החוקה הראשונה של המדינה שהתקיימה ב-1812.

לאחר מותו של המושל לשעבר והסנאטור ויליאם קלייבורן, נבחר ג'ונסון ב-1818 על ידי בית המחוקקים של לואיזיאנה מטעם המפלגה הדמוקרטית-רפובליקנית למלא את מקומו בסנאט. בשנים 1821–1823 הוא כיהן כיושב ראש הוועדה לענייני אינדיאנים של הסנאט. לאחר מכן הוא נבחר שוב על ידי בית המחוקקים של לואיזיאנה לתקופת כהונה מלאה של שש שנים בסנאט מטעם המפלגה הלאומית הרפובליקנית. הוא התבקש על ידי המפלגה שלא להתמודד על תפקיד המושל, שכן הם היו מעוניינים לשמור את השליטה על המושב שלו בסנאט.
מושל לואיזיאנה
בסופו של דבר התמודד ג'ונסון על תפקיד מושל לואיזיאנה, וב-1824 נבחר וכיהן בתפקיד בתקופת כהונה מלאה עד 1828. במהלך תקופת כהונתו, העביר בית המחוקקים של המדינה את בירתה לדונלדסונוויל, כפשרה בין המנהיגים האנגלו-אמריקאים לבין הקריאולים, שביקשו שבירת המדינה תשכון באזור שמבחינה היסטורית היה צרפתי כדי לשקף את מקורותיה של המדינה. מוקדם יותר ב-1824, מהומות שפרצו בניו אורלינס על רקע סוגיה זו הובילו להתפטרותו של המושל תומאס רוברטסון.

ג'ונסון זכה בבחירות על רקע הפיצול העמוק בקרב הציבור הקריאולי. הוא גם זכה ליתרון על רקע ביקורו בלואיזיאנה של גיבור מלחמת העצמאות של ארצות הברית המרקיז דה לה פאייט. הביקור גרם להרגעת הפילוג הקריאולי-אנגלי. ג'ונסון הצית את העימות שוב כאשר נקט עמדה לטובת צד האנגלי בסכסוך בנוגע לגידולי הכותנה והסוכר.

במהלך תקופת כהונתו של ג'ונסון כמושל, ייסד ממשלו שני מוסדות פיננסיים שקידמו את השגשוג במדינה: הבנק הלאומי של לואיזיאנה, והאגודה המאוחדת של בעלי החוות בלואיזיאנה. הוא שיפר את מצב הסחר הפנים-מדינתי באמצעות הקמת מועצת העבודות הציבוריות כדי לתחזק ולבנות תשתיות, כמו כבישים ותעלות, כדי לשפר את התעבורה ולאפשר את תנועת הסחורות לשווקים.

חבר בית הנבחרים
ב-1828 התמודד ג'ונסון בבחירות למושבו לשעבר בסנאט מול דומיניק בוליני, אדם ממוצא קריאולי שאביו היה פקיד ממשל בכיר בלואיזיאנה הספרדית בסוף המאה ה-18. באותה שנת בחירות, תמך ג'ונסון באדוארד דאגלס וייט האב מול אדוארד ליווינגסטון בבחירות על מושב מחוז הקונגרס הראשון של לואיזיאנה, בג'ון קווינסי אדמס בבחירות לנשיאות, ובפייר דרביני בבחירות למשרת מושל לואיזיאנה. כמה מאלו שהוא תמך בהם נבחרו (קווינסי אדמס נוצח על ידי אנדרו ג'קסון), אך בית הנבחרים של לואיזיאנה בחר למושב הסנאט את בוליני שכבר כיהן בתפקיד, ונבחר לראשונה לסנאט לאחר שג'ונסון התפטר כדי לכהן כמושל.

ב-1834 נבחר ג'ונסון לבית הנבחרים של ארצות הברית מטעם המפלגה הוויגית כדי לאייש את המושב שהתפנה לאחר התפטרותו של אדוארד דאגלס וייט האב. הוא נבחר שוב לבית הנבחרים עוד פעמיים, וכיהן בו בשנים 1834–1839.

ביוני 1838, בעת שכיהן בבית הנבחרים, היה ג'ונסון מעורב במכירת העבדים הישועית, שבה נמכרו 272 עבדים, שכמעט שליש מהם היו בני פחות מ-10. כמה מהעבדים נשלחו לאחוזת צ'טהאם של ג'ונסון במחוז אסנשן, בעוד שאחרים הגיעו לאחוזת וסט אוק שבבעלותו של ג'סי בייטי במרינגוין שבמחוז איברוויל הסמוך. ב-1844 ניהל ג'ונסון מחדש את המשא והמתן על תנאי התשלום, ונזקק לזמן נוסף כדי לשלם את חובו. באותה שנה הוא מכר את חלקו בצ'טהאם ובסופו של דבר הוא מכר ב-1851 את שארית אדמותיו ועבדיו לג'ון ר. תומפסון.

ב-1842 ניסה ג'ונסון להתמודד שוב על משרת המושל כמועמד הוויגים, אך נוצח על ידי מועמד המפלגה הדמוקרטית, הסנאטור אלכסנדר מוטון.
שובו לסנאט
ב-1844 נבחר ג'ונסון לאייש את המושב בסנאט שהתפנה עקב מחלתו ומותו של אלכסנדר פורטר, שנבחר על ידי בית הנבחרים של לואיזיאנה אך לא הספיק לכהן. ג'ונסון כיהן עד תום תקופת כהונתו המתוכננת של פורטר ב-1849, ובתקופה זו שימש כיושב ראש ועדת הפנסיות של הסנאט. כסנאטור הוא תמך בהצעות חוק שנתנו עדיפות לסיפוח טקסס, שהפכה לרפובליקה עצמאית לאחר שנפרדה ממקסיקו. הוא גם הצביע בעד ביטול המכסים של 1846.

ב-1848 נוצח ג'ונסון בניסיונו להיבחר לתקופת כהונה נוספת בסנאט על ידי פייר סול, דמוקרט ג'קסוני ממוצא קריאולי. ב-1850 הוא נחל את תבוסתו הפוליטית הסופית כאשר ניסה להתמודד שוב לבית הנבחרים של ארצות הברית נגד הוויגי הנרי בולרד. לאחר תום הקריירה הפוליטית שלו, עבר ג'ונסון לניו רודס שבמחוז פוינט קופה, והמשיך לעסוק שם בעריכת דין.
חיים אישיים
ב-1829 נשא ג'ונסון לאישה את אליזבת רוסבי קי, בתם של פיליפ ברטון קי ושל אן פלטר, בתו של מושל מרילנד לשעבר ג'ורג' פלטר. אביה של אליזבת היה גם דודם של מחבר המנון ארצות הברית פרנסיס סקוט קי ושל אן פיבי צ'רלטון קי, שנישאה לנשיא בית המשפט העליון של ארצות הברית, רוג'ר טוני.

במלחמת האזרחים האמריקאית נשאר ג'ונסון במחוז פוינט קופה.

הנרי ג'ונסון נפטר באחוזתו ב-4 בספטמבר 1864, ובה נטמן.

לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 2 Westport, Conn.; Meckler Books, 1978, p. 558.

קישורים חיצוניים
 הנרי ג'ונסון באתר אגודת המושלים הלאומית 

 הנרי ג'ונסון באתר The Political Graveyard 


הערות שוליים

קטגוריה:אמריקאים ילידי וירג'יניה
קטגוריה:מושלי לואיזיאנה
קטגוריה:מושלי מדינות ארצות הברית מהמפלגה הלאומית הרפובליקנית
קטגוריה:חברי הסנאט של ארצות הברית מלואיזיאנה
קטגוריה:סנאטורים חברי המפלגה הוויגית
קטגוריה:סנאטורים חברי המפלגה הדמוקרטית-רפובליקנית
קטגוריה:חברי בית הנבחרים של ארצות הברית מלואיזיאנה
קטגוריה:חברי בית הנבחרים של ארצות הברית מטעם המפלגה הלאומית הרפובליקנית
קטגוריה:חברי בית הנבחרים של ארצות הברית מטעם המפלגה הוויגית
קטגוריה:אמריקאים שנולדו ב-1783
קטגוריה:אמריקאים שנפטרו ב-1864